سترې محکمې د پاناما قضيې فېصله محفوظ کړه
د پاکستان سترې محکمې درې کسيزه قاضيانو بنچ د پاناما په اوړند قضيې د اورېدنې بشپړ کېدو وروستو فېصله محفوظ کړه. عدالت ویلي د فېصلې اورولو تاريخ به وروستو اعلان کړي.
کراچۍ — د سترې محکمې د قاضي جسټس اعجاز افضل په مشرۍ د جسټس عظمت سعيد او جسټس اعجازالاحسن درې کسيزه بنچ د وزيراعظم نوازشريف د کورنۍ د جايدادونو په اړوند ګډې جوړې تحقيقاتي ډلې (جی آئي ټي) د رپورټ اورېدنه کوي. نن د جمعې په ورځ پرله پسې په پينځمه ورځ د فريقېنو دلائل روان وو او د اورېدنې په مهال د جی آئي ټي د رپورټ لسم نمبر جلد هم راسپړدل شوی دی. جی آئي ټي د رپورټ جمع کولو په وخت سترې محکمې ته ويلي ؤ دغه جلد دې ونه سپړدل شي، خو د حکومتي واکمنه ګوند مسلم ليګ ن په غوښتنه دغه جلد هم خلاص کړی شوی دی. نن د جمعې په ورځ چې اورېدنه شروع شوه نو د نوازشريف د بچو وکيل سلمان اکرم راجه عدالت ته خپلو دلائلو کې وویل که د هغه مؤکلينو څه غلط کار کړی وي د هغې اثر دې د هغو په پلار (نوازشريف) باندې نه وي. بل لور ته د خزانې وزير اسحاق ډار وکيل طارق حسن د نوموړي وزير د ټېکسونو د ورکولو د ۳۴ کالو ريکارډ سترې محکمې ته ورکړی دی. د پاناما کېس په اړوند د پلټنو دپاره د اپرېل په ۲۰ م نېټه سترې محکمې د ګډې تحقيقاتي ډلې جوړولو امر کړی ؤ. جی آئي ټي په دوه میاشتې کې د پاناما په اړوند د نوازشريف او هغه د کورنۍ سره تړلو نورو کسانو نه پوښتنې کړي او د جولايۍ په لسمه يې خپل رپورټ سترې محکمې ته وړاندې کړی ؤ. په لسو جلدونو مشتمل د جی آي ټي په رپورټ کې ويل شوي د وزيراعظم او د هغو دبچو نه ترلاسه شوي د امدن يا جایداد په اړوند معلومات يو شان نه دي. حکومتي واکمنه ګوند مسلم ليګ ن په جی آئي ټي نيوکې کوي او دغه رپورټ ردوي. بل لور ته د سيکيورټي اېنډ اېکسچېنج کمېشن اف پاکستان (اېس اي سي پي) مشر ظفرحجازي مرکزي تحقيقاتی ادارې نيولی دی. په ظفر حجازي باندې جی آئي ټي د پلټنو په وخت تور لګولی ؤ چې هغه د شریف کورنۍ د چوهدري شوګر ملز په ريکارډ کې بدلون کړی دی. سترې محکمې د دغه تور د تحقيقاتو دپاره اېف ائي ای ته امر کړی ؤ چې ظفرحجازي ونيسي او اختنې پوښتنې ترې وکړي.